ห่างหายไปนานสำหรับร้านนี้ ตั้งแต่มีด่านตรวจแอลกอฮอ ก็ไม่อยากไปไหนที่ไกลจากรัศมีบ้านมากนักในเวลากลางคืน  ร้านนี้เคยรีวิวไว้นานมากแล้ว และก็แอบงอลไม่ไปอยู่พักนึงช่วงที่มีอะไรซักอย่างแปลกๆภายในร้าน เป็นช่วงที่พนักงานเสริฟพูดจาไม่ไพเราะ เช็คบิลราคาเกินจากเมนู เราถามดีๆก็ดันบอกว่าขึ้นราคาแล้วแต่ยังไม่ได้แก้ รสชาติอาหารก็เพี้ยน ตัดสินใจไม่มาแล้วร้านนี้  จนวันนึงเพื่อนที่เล่นดนตรีอยู่ที่ร้านนี้แอบกระซิบว่า ที่ร้านเค้าโล๊ะพนักงานชุดที่มีปัญหากับแขกออกไปหมดแล้ว(น่าจะทำเอาลูกค้าเก่าหายไปเยอะ) ก็เลยหาเวลาไปลองนั่งดูใหม่อีกซักครั้ง
 ร้านอยู่ถนนเลียบคลองสอง เยื้องกับถนนเลียบคลองสองซอย9 เป็นซอยเล็กที่ขับรถเข้าไปจอดที่หน้าร้านได้เลย(ปรับปรุงให้จอดได้หลายคัน) บรรยากาศร้านยังชิลเหมือนเดิม ดนตรีสไตล์โฟล์คซอง เด็กเสริฟน้อย วันที่ไปเห็นอยู่แค่ 2 คน ไม่น่าจะพอนะครับสำหรับปริมาณลูกค้าที่แน่นร้าน สั่งกับแกล้ม เอ๊ยอาหารมากินดีกว่า
 ครีมชีสห่อเกี๊ยว เป็นอะไรที่ลืมไม่ลง เปลือกเป็นแผ่นเกี๊ยวจับจีบห่อด้วยไส้ครีมชีสนุ่มๆรสละมุน ทอดมากรอบๆกัดเปลือกเกี๊ยวไปเจอไส้ครีมชีส อูย.. น้ำจิ้มเป็นบ๊วยกอใสๆหวานๆ แนะนำว่ากินแบบไม่จิ้มจะได้ฟิลกว่า
  ยำโจโฉ ชื่อแปลกๆ เป็นการรวมตัวกันของสามก๊ก มีหมึกนำทัพตามด้วยไส้กรอกและกุนเชียง ยำด้วยฝีมือเล่าปี่ เย๊ยยย ฝีมือแม่ครัวดิ่ รสชาติจัดจ้าน หลับตาเคี้ยวนึกถึงชื่อเมนูแล้ว เคลิ้มไปนึกว่าอยู่ริมฝั่งแม่น้ำแยงซีเกียง 555 จานนี้ใครชอบรสจัดสั่งเลย
 ลาบหมูทอด ทอดมาเป็นก้อนกลมๆ ข้างนอกกรอบๆข้างในหนุบๆ รสชาติเปรี้ยวนำนิดๆ เผ็ดดี กัดลาบทอดแล้วกัดพริกทอดตาม อร่อยเว้ยเฮ้ย เมนูนี้เล่นเอาเปลืองโซดานิดหน่อย ก็ของมันเข้ากันนิ 
  ปีกไก่ยัดไส้ สั่งแล้วเค้าบอกรอนาน เพราะมันต้องทำไว้ล่วงหน้า แล้วที่ทำเตรียมไว้ดันหมด แต่ในที่สุดความพยามยาม(ตื๊อ)ของผมก็สำเร็จ เค้าทำมาให้กินจนได้ ถึงแม้ว่าจะออกมาช้าหน่อย แต่ผมก็ไม่ได้รีบ เพราะมานั่งชิลละเลียดฟังเพลงอยู่แล้ว เป็นปีกไก่ที่ยัดด้วยไส้ที่ปรุงรสด้วยวุ้นเส้นหมูสับ ยัดมาในปีกไก่ชิ้นใหญ่ เค้าเอาไปนึ่งก่อนแล้วถึงจะเอามาทอด ขั้นตอนเยอะแบบนี้นี่เอง ถึงได้รอนาน รสชาติเหมือนกินไก่ทอดพร้อมกับเปาะเปี๊ยะที่รสจัดๆหอมๆ อร่อยสมกับที่รอคอย 
 วันนี้ให้สามดาวก่อนนะครับ รสชาติกับราคากลับมาเหมือนเดิม รอเรื่องบริการ อีกนิด(เด็กเสริฟน้อย) น่าจะได้ 4 ดาว เหมือนเคย
